Osobitná správa č. 4/2010 „Možno predpokladať, že koncepcia a riadenie projektov mobility v rámci programu Leonardo da Vinci prinesú účinné výsledky?“





Zhrnutie I. Cieľom programu Leonardo da Vinci je realizovať politiku Európskej únie v oblasti odborného vzdelávania a prípravy. Projekty mobility, ktoré tvoria najväčšiu časť tohto programu, umožňujú organizáciám zapojeným do odborného vzdelávania a prípravy vysielať účastníkov do inej európskej krajiny, čím im poskytujú možnosť zlepšiť si schopnosti, znalosti a zručnosti. II. Európska komisia nesie celkovú zodpovednosť za tento program, monitoruje ho a dohliada na jeho realizáciu v spolupráci s vnútroštátnymi orgánmi – zvyčajne ministerstvami školstva – v jednotlivých zúčastnených krajinách. Prevádzková zodpovednosť za riadenie projektov mobility je plne prenesená na národné agentúry poverené členskými štátmi. III. Dvor audítorov posudzoval, či je predpoklad, že koncepcia a riadenie projektov mobility v rámci programu celoživotného vzdelávania (2007 – 2013) Leonardo da Vinci prinesú účinné výsledky. IV. Zistenia Dvora audítorov vychádzajú z auditu vykonaného v Komisii a šiestich zúčastnených krajinách vybraných na tento audit. Keďže je Leonardo jeden zo štyroch programov odborného vzdelávania a prípravy zaradených do programu Komisie pre celoživotné vzdelávanie, mnohé zistenia z tohto auditu sú relevantné aj pre iné programy celoživotného vzdelávania. Dvor audítorov zistil, že: - pri návrhu súčasného programu Leonardo da Vinci (2007 – 2013) Komisia zohľadnila svoje vlastné povinné hodnotenia predchádzajúceho programu, avšak nie ostatné dôležité štúdie a správy; - Komisia zaviedla primeraný systém riadenia projektového cyklu pre program Leonardo, avšak podporný informačný systém mal niekoľko významných nedostatkov; - operačné zložky programu, ako napr. uverejňovanie a propagácia programu a cyklus ročného plánovania, boli vo všeobecnosti riadené dobre, Komisia však neriešila ťažkosti účastníkov nájsť si hosťujúcich partnerov a nezabezpečila kvalitu hodnotení žiadostí o grant národnými agentúrami; - systém podávania správ je zavedený, zatiaľ však Komisii neumožňuje merať výsledky a účinky programu. Systém na podávanie správ o výsledkoch a účinkoch programu Leonardo má nedostatky. Komisia začala so zavádzaním uceleného systému merania dosahu programu Leonardo až v treťom roku programu, zatiaľ ho však nedokončila; - kontroly na úrovni národných agentúr boli v súlade s usmerneniami Komisie; - v spôsobe, akým vnútroštátne orgány vykonávajú sekundárne kontroly národných agentúr, sa vyskytujú nedostatky; - celkový záver je, že koncepcia a riadenie projektov mobility v rámci programu Leonardo da Vinci by mohli priniesť účinné výsledky. Komisia začala so zavádzaním uceleného systému merania dosahu programu Leonardo, zatiaľ ho však nedokončila. V dôsledku toho Komisia zatiaľ nedokáže posúdiť, ako sa plnia ciele po troch rokoch – v polovici obdobia programu. V. Na základe týchto pripomienok Dvor audítorov odporúča Komisii zlepšiť podporný informačný systém, poskytnúť kvalitatívnu spätnú väzbu ohľadom ročného plánovania práce, poskytnúť väčšiu podporu pri hľadaní hosťujúcich partnerov, ďalej rozpracovať a monitorovať postupy na hodnotenie projektových žiadostí, bezodkladne dokončiť ciele SMART a ukazovatele výkonnosti, zlepšiť hodnotenie výsledkov, zamerať sa viac na dosah programu a v budúcnosti zabezpečiť, aby bol pre nasledujúci program zriadený systém na meranie dosahu od samotného začiatku programu. Úvod 1. Európska rada stanovila na zasadnutí v Lisabone v marci 2000 Európskej únii strategický cieľ stať sa najdynamickejšou znalostnou ekonomikou na svete do roku 2010. Uznala dôležitú úlohu vzdelávania ako neoddeliteľnej súčasti hospodárskej a sociálnej politiky. Základ pre európsku spoluprácu v oblasti odborného vzdelávania a prípravy bol položený v následnom "kodanskom procese" [1], ktorý stanovil cieľ zvýšiť dobrovoľnú spoluprácu s cieľom presadzovať vzájomnú dôveru, transparentnosť a uznávanie kompetencií a kvalifikácií, čím sa vytvorí základ pre zvýšenie mobility a uľahčí prístup k celoživotnému vzdelávaniu. 2. Európska komisia zoskupila svoje rôzne iniciatívy v oblasti vzdelávania a odbornej prípravy do programu celoživotného vzdelávania [2]s cieľom podporiť výmenu, spoluprácu a mobilitu medzi systémami vzdelávania a odbornej prípravy v rámci Únie. Nový program celoživotného vzdelávania nahrádza predchádzajúce programy vzdelávania a odbornej prípravy a e-learningu, ktoré boli ukončené v roku 2006. 3. Predbežný rozpočet [3]vyčlenený na plnenie tohto programu v sedemročnom období, ktoré začalo 1. januára 2007, bol 6970 mil. EUR. V rámci tohto rozpočtu sumy vyčlenené na jednotlivé podprogramy nebudú nižšie ako: - Comenius 13 %; - Erasmus 40 %; - Leonardo da Vinci 25 %; - Grundtvig 4 %. 4. Leonardo da Vinci je názov podprogramu, ktorého cieľom je realizovať politiku Európskej únie v oblasti odborného vzdelávania a prípravy, ktorý podporuje a dopĺňa činnosti realizované členskými štátmi. Súčasná fáza programu Leonardo da Vinci (2007 – 2013) je pokračovaním predošlých programov Leonardo I (1995 – 1999) a Leonardo II (2000 – 2006). Všeobecné, osobitné a operačné ciele programu celoživotného vzdelávania a programu Leonardo da Vinci [4]sú uvedené v bode 44 a v prílohe. 5. V rámci programu Leonardo da Vinci možno podporovať celý rad činností vrátane: - mobility – účastníci strávia istý čas v inej európskej krajine; - partnerstiev zameraných na oblasti spoločného záujmu; - viacstranné projekty, a to predovšetkým tie, ktoré sú zamerané na skvalitnenie systémov odbornej prípravy. 6. Projekty mobility sú naďalej jednou z hlavných foriem činností v programe Leonardo tak, ako boli aj v predchádzajúcich programoch. Ako vidieť z grafu 1, podiel grantov v rámci programu Leonardo udelených na projekty mobility bol 64 % v roku 2007 a 59 % v roku 2008. Graf 1 Leonardo da Vinci, granty udelené na projekty podľa typu činnosti v rokoch 2007 – 2008 (mil. EUR) +++++ TIFF +++++ Zdroj: Európska komisia. 7. Cieľom projektov mobility podporovaných programom Leonardo je poskytnúť jednotlivcom, vrátane účastníkov počiatočnej odbornej prípravy, a ľuďom, ktorí už sú na pracovnom trhu, ako aj školiteľom v odbornej príprave príležitosť zlepšiť si kompetencie, znalosti a zručnosti vyslaním na školenie do inej európskej krajiny. Granty sa využívajú na riadenie projektov, cestovné a životné náklady. V grafe 2 je znázornené rozmiestnenie účastníkov projektov mobility v roku 2008 podľa oblasti vzdelávania a odbornej prípravy. Graf 2 Účastníci projektov mobility v roku 2008 podľa oblasti vzdelávania a odbornej prípravy +++++ TIFF +++++ Zdroj: Európska komisia. Úloha Komisie 8. Európska komisia nesie celkovú zodpovednosť za účinné a efektívne plnenie programu celoživotného vzdelávania [5]. Komisia programu celoživotného vzdelávania skladajúca sa zo zástupcov členských štátov pomáha Komisii pri plnení programu. Úlohou Komisie je: - v spolupráci s členskými štátmi pravidelne monitorovať a hodnotiť program celoživotného vzdelávania vo vzťahu k jeho cieľom [6]; - zaviesť primerané kontroly dohliadaním a koordináciou fungovania celého systému a kontrolovaním systémov národných kontrol [7]. Úloha vnútroštátneho orgánu 9. Na programe sa zúčastňuje 31 krajín: 27 členských štátov EÚ plus Island, Lichtenštajnsko, Nórsko a Turecko. Vnútroštátny orgán, zvyčajne ministerstvo školstva zúčastnenej krajiny, monitoruje a dohliada na prácu svojej národnej agentúry v spolupráci s Komisiou. Vnútroštátny orgán zodpovedá za zriadenie systému sekundárnych kontrol, ktorých cieľom je poskytnúť primeranú istotu, že systémy a primárne kontroly vykonávané národnými agentúrami fungujú účinne. Úloha národnej agentúry 10. Prevádzková zodpovednosť za projekty mobility je v rámci programu Leonardo plne prenesená na národné agentúry zriadené v každej zúčastnenej krajine. Národné agentúry zodpovedajú za riadenie projektového cyklu projektov mobility. Taktiež sa podieľajú tak, ako je to stanovené, na monitorovaní a hodnotení programu Komisiou. Funkcie, ktoré sa od nich očakávajú, sú stanovené v právnom základe programu, vrátane rozhodnutia Komisie o príslušných zodpovednostiach Európskej komisie, členských štátov a národných agentúr pri vykonávaní programu celoživotného vzdelávania (C(2007) 1807); prevádzkové pokyny sú podrobne opísané v "Príručke pre národné agentúry", ktorá tvorí súčasť každoročnej finančnej dohody uzatváranej medzi Komisiou a národnými agentúrami. Rozsah auditu a audítorský prístup 11. Audit bol zameraný na činnosti mobility financované z programu Leonardo. Celkovým cieľom bolo posúdiť, či je predpoklad, že koncepcia a riadenie projektov mobility v rámci programu celoživotného vzdelávania (2007 – 2013) Leonardo da Vinci prinesú účinné výsledky. 12. Cieľmi auditu bolo posúdiť, či: a) koncepcia programu zohľadňovala príslušné hodnotenia a štúdie a či bol zavedený primeraný systém riadenia projektového cyklu; b) operačné zložky programu vrátane prípravy ročných plánov práce, procesu uverejňovania, propagácie a poskytovania informácií a výberu projektov, ktoré sa mali financovať, boli dobre riadené; c) bol zavedený systém podávania správ, ktorý Komisii umožnil merať výsledky a dosah programu; d) bol systém kontrol primeraný. 13. Audit pokrýval prípravu programu celoživotného vzdelávania, ktorá začala v roku 2004, a samotnú realizáciu programu v rokoch 2007 – 2008. Zohľadnil sa aj príslušný vývoj v roku 2009. Okrem auditu v Komisii bolo kontrolovaných aj šesť členských štátov [8]. Ako vidieť z grafu 3, 45 % z celkových finančných prostriedkov na mobilitu v rámci programu Leonardo im bolo pridelených v roku 2007 a 44 % v roku 2008. 14. Keďže program Leonardo je súčasťou integrovaného programu celoživotného vzdelávania, ktorý zoskupuje rôzne iniciatívy v oblasti vzdelávania a odbornej prípravy, mnohé zistenia, závery a odporúčania platia pre celý program. 15. Súčasťou audítorských prác bol zber a analýza údajov, preskúmanie plánovacích, hodnotiacich a implementačných dokumentov, kontrola spisov týkajúcich sa projektov mobility a rozhovory s úradníkmi Komisie, vnútroštátnych orgánov a národných agentúr a so zástupcami prijímateľských organizácií vo vybraných členských štátoch. Graf 3 Výška grantov na mobilitu v rámci programu Leonardo podľa krajiny v rokoch 2007 – 2008 (mil. EUR) +++++ TIFF +++++ Zdroj: Európska komisia. Pripomienky Koncepcia programu 16. Počas auditu sa preskúmalo, či Komisia zohľadnila pri návrhu programu Leonardo dostatok informácií, ktoré mala o predchádzajúcich programoch, t. j. všetky hodnotenia, štúdie a národné správy, ako aj to, či vnútroštátne orgány využívali národné správy. Dvor audítorov posudzoval, či Komisia zaviedla primeraný systém riadenia projektového cyklu pre program Leonardo na úrovni Komisie a zúčastnených krajín vrátane podporného informačného systému. Na úrovni Komisie sa posudzovalo, či boli úlohy jednotlivým oddeleniam rozdelené jasne. Na úrovni zúčastnených krajín sa kontrolovala administratívna realizácia programu vnútroštátnymi orgánmi a národnými agentúrami, ktoré sú poverené riadením programu, a ktorých úlohy a zodpovednosti sú stanovené v príručke vydanej Komisiou. Komisia zohľadnila svoje vlastné povinné hodnotenia predchádzajúceho programu, nezohľadnila však systematicky ostatné dôležité štúdie a správy 17. Všetky programy financované zo všeobecného rozpočtu Európskych spoločenstiev sú predmetom povinných hodnotení v troch fázach [9]: - predbežné hodnotenie: správa sprevádza legislatívny návrh nového alebo obnoveného programu či opatrenia EÚ; - hodnotenie v polovici obdobia: sa vykonáva v polovici programu, čím sa zabezpečuje priama spätná väzba v priebehu programu a môže tak napomôcť zlepšiť kvalitu prebiehajúcich činností. Okrem toho vzhľadom na dlhé priemerné trvanie zavádzania nových programov sú hodnotenia v polovici obdobia aj veľmi dôležitým zdrojom informácií pre koncepciu ďalšej generácie programov; - záverečné hodnotenie: na konci programu. 18. Pri koncepcii nového programu Leonardo Komisia zohľadnila výsledky hodnotenia v polovici obdobia a záverečného hodnotenia predchádzajúceho programu. Výsledky hodnotenia v polovici obdobia boli zohľadnené pri príprave predbežného hodnotenia. Pri hodnotení v polovici obdobia aj pri záverečnom hodnotení Komisia vypracovala interné plány činnosti, v ktorých stanovila, ako sa zohľadnia výsledky týchto hodnotení vo fáze počiatočného návrhu programu a pri následných zmenách jeho koncepcie. Interné plány činnosti na zavedenie cieľov v oblasti IT, cieľov SMART a ukazovateľov výkonnosti však zatiaľ nepriniesli očakávané výsledky (pozri body 27 – 29 a 48 – 52). 19. Každá zúčastnená krajina je povinná vypracovať vlastné národné správy v polovici obdobia a záverečné správy o plnení a účinnosti programu a o jeho dosahu na systémy odborného vzdelávania a opatrenia v členských štátoch, a zaslať ich Komisii. Tieto správy sa musia predkladať Komisii v rámci monitorovania a hodnotenia programu a v tomto kontexte sa aj musia analyzovať a následne kontrolovať. 20. Analýza záverečných národných správ bola zverená externému zmluvnému dodávateľovi, ktorého si objednala Komisia, aby zrealizoval záverečné hodnotenie [10]. Zmluvný dodávateľ však nemohol zanalyzovať všetky národné hodnotiace správy, pretože len 19 z 31 zúčastnených krajín ich zaslalo Komisii v požadovanom termíne. Komisia za seba nezrealizovala žiadnu osobitnú analýzu národných správ predložených po termíne, ani ich inak následne nekontrolovala. 21. Niektoré vnútroštátne orgány využívali národné správy v obmedzenom rozsahu. V troch kontrolovaných členských štátoch sa odporúčania preskúmali a následne kontrolovali, ale len jeden členský štát zaradil odporúčania do opatrení na riadenie nového programu Leonardo. V ďalších troch kontrolovaných krajinách sa nenašli žiadne dôkazy o tom, že by vnútroštátne orgány tieto správy preskúmali. 22. Komisia zrealizovala dve veľké štúdie o aspektoch činností mobility v rámci programu Leonardo [11]. Komisia tvrdí, že tieto štúdie podporujú orgány s rozhodovacou právomocou v ich práci, nie je však jasné, ako Komisia sama využila ich užitočné informácie, aby rozpracovala a zlepšila účinnosť programu. Komisia zaviedla primeraný systém riadenia projektového cyklu. Podporný informačný systém však mal niekoľko významných nedostatkov 23. Audit zahŕňal systém riadenia projektového cyklu zavedený Komisiou. Hodnotilo sa, či je tento systém primeraný. Dvor audítorov zastáva názor, že je tomu tak vtedy, keď je riadenie projektového cyklu jasne rozdelené medzi zúčastnené strany, úlohy sú jasne opísané a keď sú zavedené opatrenia dohľadu. Rámček 1 Príklady odporúčaní na vykonanie opatrení zo štúdie "Analýza dosahu projektov mobility v rámci programu Leonardo da Vinci na mladých účastníkov odborného vzdelávania a zamestnancov a vplyv sociálno-ekonomických faktorov" (2007) Naďalej pretrvávajú nedostatky v realizácii opatrení v hosťujúcich krajinách a taktiež v ich príprave. Je potrebná lepšia príprava projektov, napr. aj zapojením účastníkov, pozornejší výber hosťujúcich organizácií a intenzívnejší a lepší mentoring/školenie v rámci projektov mobility zo strany vysielajúcich a najmä hosťujúcich organizácií. Analýza dosahu programu by sa mala realizovať vo väčšom rozsahu a priebežne. Neustále hodnotenie procesov by sa malo zamerať na prípravu, implementáciu a následnú kontrolu a najmä na proces rozvoja zručností (dosah) pri súčasnom rešpektovaní potrieb účastníkov. 24. Po začatí nového programu celoživotného vzdelávania v roku 2007 bolo generálne riaditeľstvo Komisie pre vzdelávanie a kultúru reorganizované, aby odrážalo potreby tohto novointegrovaného programu. 25. Predtým sa rôzne národné agentúry zaoberali rôznymi vzdelávacími programami. Po začatí nového programu celoživotného vzdelávania v roku 2007 Komisia vyzvala zúčastnené štáty, aby vymenovali jedinú národnú agentúru pre všetky podprogramy programu celoživotného vzdelávania. Je tomu tak teraz vo väčšine krajín. Projekty mobility v rámci programu Leonardo riadia priamo národné agentúry, ktoré zodpovedajú za všetky aspekty riadenia: - propagáciu programu; - zorganizovanie postupu udelenia grantu vrátane hodnotenia žiadostí; - vydanie dohôd o grante a prevod grantových platieb úspešným uchádzačom; - monitorovanie a podporu príjemcov programu; - zabezpečenie šírenia výsledkov; - poskytnutie spätnej väzby o fungovaní a dosahu programu v ich krajine. 26. Nad národnými agentúrami dohliadajú vymenované vnútroštátne orgány, ktoré zodpovedajú za správne riadenie finančných prostriedkov EÚ prevedených národnej agentúre a za monitorovanie a dohľad nad prácou národnej agentúry v spolupráci s Komisiou. 27. Vo všeobecnosti je preto štruktúra riadenia projektového cyklu primeraná. Informačný systém na riadenie projektov a podávanie správ však vykazoval významné nedostatky. Národné agentúry sú povinné používať informačné systémy poskytnuté Komisiou [12]. Najnovší informačný systém, ktorý Komisia vyvinula, je LLPLink – nástroj pre program celoživotného vzdelávania navrhnutý na riadenie projektového cyklu elektronickou formou od žiadosti až po konečnú platbu. Popri systéme LLPLink Komisia taktiež vyvíjala internetové e-formuláre, aby umožnila zasielať žiadosti on-line a národným agentúram posudzovať, vyberať a podávať správy o projektoch on-line. Národné agentúry boli povinné používať systém LLPLink pri všetkých nových projektoch od roku 2008. 28. Tento nový podporný informačný systém mal niekoľko významných nedostatkov. V čase konania auditu systém LLPLink dokázal uspokojiť len najnutnejšie potreby programu celoživotného vzdelávania, projekt zaostával a bol neúplný. Národné agentúry, ktoré si chceli riadiť proces posudzovania žiadostí a podávania správ prostredníctvom on-line riešení, museli v priebehu roka 2009 popri LLPLink naďalej využívať starý systém alebo vlastné lokálne systémy. V prípadoch, keď neexistovalo rozhranie medzi LLPLink a systémami, ktoré používali národné agentúry, údaje sa museli zadať dvakrát, čo bolo časovo náročné a zamestnancov dodatočne zaťažovalo. 29. Oneskorenie pri zavádzaní systému LLPLink má vplyv na riadenie programu Leonardo a zvyšnú časť programu celoživotného vzdelávania, pretože tento systém nedokáže poskytnúť úplné a jednotné údaje o plnení programu od zúčastnených krajín od začiatku programu. Tieto údaje sú potrebné na meranie pokroku smerom k dosiahnutiu cieľov. Riadenie programu 30. Audit sa zaoberal aspektmi každodennej prevádzky programu. Hodnotilo sa, či postupy na schválenie ročného plánu práce mohli Komisii poskytnúť predbežné uistenie, že program bude plnený v súlade s ustanoveniami príslušných rámcových dokumentov. Počas auditu sa taktiež hodnotilo, či Komisia a národné agentúry propagovali program; či agentúry uverejnili program v súlade s usmerneniami Komisie a či sa riešili hlavné ťažkosti, ktoré mali agentúry v priebehu programu. Napokon sa pri audite preskúmalo, či agentúry hodnotili projektové žiadosti transparente, či bolo toto hodnotenie dobre zorganizované, či sa pri ňom dodržiavali pokynu Komisie a či sa zistené nedostatky následne kontrolovali. Opatrenia na schválenie ročného plánu práce národných agentúr sú primerané, hoci Komisia neposkytuje o ňom národným agentúram kvalitatívnu spätnú väzbu systematicky 31. Na základe štandardizovaných špecifikácií a vzorov, ktoré vypracovala Komisia, každá národná agentúra pripravuje svoj ročný plán práce, ktorý Komisia následne schvaľuje. Prvoradým cieľom Komisie pri schvaľovaní ročného plánu práce agentúr je získať predbežné uistenie, že národné agentúry budú realizovať program v súlade s ustanoveniami príslušných rámcových dokumentov. S ročným plánom práce súhlasia aj vnútroštátne orgány, čím sa zaväzujú poskytnúť národnej agentúre potrebné vhodné národné zdroje. Tento systém funguje bez väčších problémov a tak sú ročné plány práce schvaľované v termínoch, čo umožňuje plniť program v dohodnutom rámci. Hoci Komisia umožnila, aby každá národná agentúra zasielala konsolidovaný ročný plán práce, nevyužila túto príležitosť, aby dala systematicky národným agentúram a vnútroštátnym orgánom spätnú väzbu o kvalite plánu práce, čo by poskytlo stručný pohľad na plánované plnenie programu v danom štáte. Bolo by to užitočné tak pre Komisiu, ako aj pre zúčastnené krajiny, pretože by bolo možné problémy zistiť a napraviť včas. Komisia a zúčastnené krajiny uverejňujú a propagujú program uspokojivo 32. Komisia a národné agentúry si splnili svoje povinnosti týkajúce sa propagačných činností tým, že zabezpečili zviditeľnenie programu a podporili šírenie a ďalšie využívanie osvedčených postupov prostredníctvom celého radu opatrení. Národné agentúry uverejnili "výzvy na predloženie návrhov" v zúčastnených krajinách v súlade s pokynmi Komisie a predložili príslušné podporné informácie o programe Leonardo. Komisia neriešila ťažkosti účastníkov nájsť si hosťujúcich partnerov v iných krajinách 33. Uchádzači mali problém nájsť si hosťujúcich partnerov v iných krajinách. Príčinou boli nedostatočné jazykové znalosti a kultúrne rozdiely. Pri programe Leonardo, tak ako aj pri ostatných projektoch mobility v rámci programu celoživotného vzdelávania, národné agentúry zodpovedajú len za zabezpečenie umiestnenia v zahraničí pre uchádzačov z ich vlastnej krajiny. Nepomáhajú uchádzačom z iných krajín nájsť si vhodných hostiteľov. 34. Komisia poskytuje informácie, poradenstvo a pomoc potenciálnym uchádzačom, ktorí si hľadajú hosťujúcich partnerov. V roku 2007 však Komisia zrušila svoju európsku databázu na hľadanie hosťujúcich partnerov, ktorá uľahčovala hľadanie partnerov, pretože nedokázala zabezpečiť, že údaje o potenciálnych partneroch v databáze dosahujú kvalitu, ktorú očakávajú používatelia v zúčastnených krajinách. Táto databáza zatiaľ nebola nahradená vhodnou alternatívou. 35. V niektorých zúčastnených krajinách už existujú databázy na hľadanie hosťujúcich partnerov, nenahrádzajú však celoeurópsku databázu. Používanie príslušných národných databáz ako nástrojov na hľadanie hosťujúcich partnerov vedie k tomu, že tí, čo hľadajú partnerov, sa musia zaregistrovať vo viacerých databázach, aby sa mohli prihlásiť a uskutočniť vyhľadávanie. Nedostatky pri hodnotení žiadostí 36. Postupy na hodnotenie žiadostí a výber projektov v zúčastnených krajinách sú transparentné, dobre zorganizované a dodržiavajú pokyny Komisie. Pri hodnotení žiadostí sa však vyskytli aj nasledujúce nedostatky, ktoré zvyšujú riziko, že vybraté projekty nespĺňajú stanovené ciele: - žiadosti boli schválené napriek tomu, že opis obsahu, ciele a očakávané výsledky školenia nestačili ako základ na odôvodnenie výsledku hodnotenia; - žiadosti boli schválené napriek tomu, že informácie o nákladoch neboli v žiadostiach dostatočné na odôvodnenie požadovanej sumy; - nedostatočné poznámky hodnotiteľov na odôvodnenie bodov udelených v jednotlivých častiach hodnotiaceho formuláru, najmä o kvalitatívnych záležitostiach. 37. Komisia nevykonáva kontroly na zabezpečenie kvality hodnotenia projektových žiadostí, pretože zastáva názor, že je to úlohou vnútroštátnych orgánov. Komisia však nevydala konkrétne pokyny, ako by vnútroštátne orgány mali kontrolovať hodnotenie žiadostí. Bez jasných pokynov existuje riziko, že niektoré vnútroštátne orgány budú kontrolovať menej prísne ako iné. Podávanie správ 38. Komisia v spolupráci so zúčastnenými krajinami musí zabezpečiť zber, analýzu a spracovanie príslušných údajov potrebných na meranie výsledkov a účinkov programu [13]. Táto činnosť je doplnková k hĺbkovému hodnoteniu dosahu, ktoré sa uskutočňuje v rámci hodnotenie v polovici obdobia a záverečného hodnotenia programu Leonardo. Počas auditu sa hodnotilo, či bol zavedený systém podávania správ založený na cieľoch SMART, ktorý Komisii umožnil merať výsledky a dosah programu oproti plánovanej výkonnosti [14]. Systém na podávanie správ o výsledkoch a účinkoch programu Leonardo má nedostatky 39. Národné agentúry vypracúvajú pre Komisiu [15]výročnú správu o činnosti, v ktorej poskytujú informácie o realizácii programu. Obsah tejto správy stanovuje Komisia a týka sa záležitostí ako počet a typ podporovaných projektov a ich výsledky. 40. Dvor audítorov preskúmal výročné správy o činnosti za rok 2007 šiestich kontrolovaných krajín a zistil niekoľko nedostatkov opísaných v bodoch 41 – 44. Tieto nedostatky znižujú hodnotu správ ako informačného nástroja pre Komisiu a ostatných užívateľov o výsledkoch a dosahu programu Leonardo. 41. Keďže ročný plán práce má inú štruktúru než výročná správa o činnosti, nie je možné zmysluplne porovnať výsledky oproti plánovanej výkonnosti. Komisia plánuje uviesť štruktúru výročnej správy o činnosti do súladu so zmenou štruktúry plánu práce s účinnosťou od plánu práce na rok 2011. 42. Informácie o výsledkoch, ktoré poskytujú národné agentúry, sa obmedzujú na faktické údaje, ktoré neumožňujú hodnotiť dosah programu Leonardo z hľadiska jeho cieľov, napr. zlepšenie vo vyučovaní, získanie zručností a hospodársky dosah. Vo výročnej správe o činnosti sú napríklad informácie o počte projektov, ale informácie o výsledkoch a výstupoch podporovaných činností pre účastníkov a inštitúcie sú obmedzené. 43. Okrem toho národné agentúry nepredkladajú výročné správy o činnosti jednotne, čo má za následok, že záverečné správy predkladané Komisii obsahujú rôzne analýzy výsledkov predkladané rôznym spôsobom. 44. Komisia sa pri kontrole výročných správ o činnosti, ktoré jej zaslali národné agentúry, zamerala viac na ich úplnosť a jednotnosť než na to, aby sa uistila, že jej boli predložené potrebné informácie (pozri bod 38). Komisia však informovala, že zaslala zúčastneným krajinám spätnú väzbu po hodnotení výročných správ za rok 2008, čím od roku 2009 vytvorí prepojenie medzi predbežnou kontrolou plánu práce a následným hodnotením výročnej správy o činnosti. Rámček 2 Príklady nedostatkov v spôsobe, akým národné agentúry predkladali výsledky o plnení plánu práce na rok 2007 chýbajúce kvantitatívne hodnotenie výsledkov projektov; nedostatočná analýza spôsobu, akým sa pristupovalo k výsledkom; všeobecné potenciálne účinky opísané bez odkazov na skutočné dôkazy o dosahu; príklady dosahu prevzaté zo štúdie predchádzajúceho programu Leonardo II. 45. Národné agentúry taktiež vykonávajú monitorovacie návštevy projektov, ktorých cieľom je podporiť príjemcov, zhromaždiť a šíriť príklady osvedčených postupov a nadviazať alebo udržiavať dobré vzťahy medzi príjemcami a národnou agentúrou. 46. Komisia zaslala požiadavku [16]ohľadom výberu príjemcov na kontrolu, ktorá sa týkala veľkosti a typu príjemcov, ich geografického rozmiestnenia v krajine a výšky grantu EÚ. Avšak na rozdiel od primárnych kontrol Komisia nekonkretizovala minimálny počet monitorovacích návštev, ktoré by mali národné agentúry vykonať. 47. V roku 2008 Komisia zaviedla "monitorovacie návštevy kvality a dosahu". Cieľom bolo získať väčší prehľad o kvalite programových činností v zúčastnených krajinách. Súčasťou týchto návštev boli stretnutia s vnútroštátnymi orgánmi, agentúrami a príjemcami grantov. Hoci ide o pozitívny krok, rozsah týchto kontrol nie je dostatočný. Správy, ktoré Komisia vydala v roku 2008, o výsledku týchto návštev obsahovali fakty a informácie o vývoji týkajúcom sa činností mobility, avšak neobsahovali analýzu skutočných účinkov projektov mobility v rámci programu Leonardo na vzdelávacie systémy, zúčastnené inštitúcie či jednotlivcov. V prvých dvoch rokoch správy či iná spätná väzba neboli zasielané zúčastneným krajinám systematicky na potvrdenie či pripomienky. Komisia začala so zavádzaním uceleného systému merania dosahu programu Leonardo až v treťom roku programu, zatiaľ ho však nedokončila 48. Ciele programu by mali byť "SMART" (t. j. konkrétne, merateľné, dosiahnuteľné, relevantné a časovo ohraničené) [17]. Nie je tomu tak v prípade cieľov programu Leonardo, ktoré sú pomerne všeobecné, čo sťažuje meranie, ako k nim môžu projekty mobility prispieť (pozri rámček 3). Rámček 3 Osobitné ciele programu Leonardo da Vinci podporovať účastníkov odbornej prípravy a ďalšej odbornej prípravy pri získavaní a využívaní znalostí, zručností a kvalifikácií s cieľom podporiť ich osobný rozvoj, zamestnateľnosť a účasť na európskom trhu práce; podporovať zvýšenie kvality a inováciu systémov, inštitúcií a postupov odborného vzdelávania a odbornej prípravy; zvýšiť príťažlivosť odborného vzdelávania a prípravy a mobility pre zamestnávateľov a jednotlivcov a uľahčiť mobilitu pracujúcich účastníkov odbornej prípravy. Operačné ciele programu Leonardo da Vinci zlepšiť kvalitu a zvýšiť objem mobility v celej Európe pre osoby zapojené do počiatočného odborného vzdelávania a prípravy a do ďalšej prípravy tak, aby sa do skončenia programu celoživotného vzdelávania zvýšil počet stáží v podnikoch najmenej na 80000 ročne; zlepšiť kvalitu a zvýšiť objem spolupráce medzi inštitúciami alebo organizáciami, ktoré poskytujú možnosti vzdelávania, podnikmi, sociálnymi partnermi a inými relevantnými subjektmi v celej Európe; uľahčiť vývoj inovačných postupov v oblasti odborného vzdelávania a prípravy okrem terciárneho stupňa, ako aj ich prenos vrátane prenosu z jednej zúčastnenej krajiny do iných; zlepšiť transparentnosť a uznávanie kvalifikácií a spôsobilostí vrátane tých, ktoré boli získané prostredníctvom neformálneho a informálneho vzdelávania; podporovať učenie sa moderných cudzích jazykov; podporovať rozvoj inovácií s podporou IKT v obsahu, službách, pedagogických teóriách a praxi pre celoživotné vzdelávanie. 49. Národné agentúry predkladajú výsledky programu vo svojich výročných správach o činnosti. V čase konania auditu Komisia nevydala národným agentúram podrobné pokyny, ako hodnotiť výsledky programu alebo dosah projektov mobility. 50. V decembri 2006 komisia programu celoživotného vzdelávania [18]rozhodla o zriadení pracovnej skupiny, ktorej úlohou je hodnotiť dosah celého programu celoživotného vzdelávania vrátane programu Leonardo da Vinci. Jednou z úloh pracovnej skupiny bolo zistiť súbor spoločných ukazovateľov dosahu, aby bolo možné zhodnotiť úspech programu celoživotného vzdelávania oproti jeho cieľom. V novembri 2009 pracovná skupina predložila komisii programu celoživotného vzdelávania návrh ukazovateľov dosahu a zhromažďovania údajov a systému podávania správ, ktoré by riešil niektoré zo súčasných nedostatkov. Do januára 2010 však tento návrh nebol schválený. 51. Keď Komisia rozhodne, ktoré ukazovatele chce merať, budú potrebné ďalšie zmeny, napr. bude potrebné zrevidovať otázky v súčasných výročných správach o činnosti, aby sa mohli použiť na zhromažďovanie potrebných štatistických informácií na účely efektívneho riadenia programu. Bude potrebné prispôsobiť modul podávania správ v informačnom systéme LLPLink, aby sa vyhovelo novým potrebám zberu údajov. 52. Zriadenie pracovnej skupiny na hodnotenie dosahu programu bolo pozitívnym krokom k vytvoreniu podmienok potrebných na monitorovanie a meranie výsledkov a dosahu. Avšak ani po troch rokoch súčasného programu Leonardo Komisia stále nedokázala zhodnotiť, do akej miery program dosahuje svoje ciele, ani nemá zavedený systém, ktorý by jej to umožnil v budúcnosti. Aj pri predpoklade, že komisia programu celoživotného vzdelávania schváli ukazovatele dosahu v roku 2010, údaje potrebné na zhodnotenie dosahu programu by boli zbierané len počas zostávajúcej fázy programu a bude veľmi ťažké získať porovnateľné údaje za prvé tri roky programu (2007 – 2009), t. j. obdobie, ktoré bude predmetom hodnotenia v polovici obdobia programu celoživotného vzdelávania. Správa z tohto hodnotenia sa má predložiť v marci 2011. Kontroly 53. Počas audit sa preskúmala primeranosť kontrol programu Leonardo vykonávaných na všetkých úrovniach, t. j. národnými agentúrami, vnútroštátnymi orgánmi a Komisiou, v rámci programu celoživotného vzdelávania [19]. Vykonávané kontroly boli považované za primerané, ak prebehli v súlade s pokynmi Komisie a pod jej dohľadom. Vo väčšine prípadov kontroly programu Leonardo národnými agentúrami spĺňali pokyny Komisie 54. Národné agentúry vykonávajú "primárne kontroly" na úrovni príjemcov. Vykonávajú sa s cieľom získať istotu, že činnosti podporované finančnými prostriedkami EÚ skutočne prebiehajú a sú oprávnené a že príslušné transakcie sú zákonné a správne. 55. Normy a minimálne požiadavky na primárne kontroly sú definované v príručke Komisie pre národné agentúry [20]. Kontroly pozostávajú z celého radu činností: analýza záverečných správ, dokladové kontroly podporných dokumentov predložených príjemcami vo fáze záverečnej správy, kontroly na mieste v priebehu realizácie podporovanej činnosti, audit po ukončení činnosti a systémové audity bežných príjemcov. 56. Primárne kontroly sú z definície kontroly súladu, ktorých cieľom nie je zamerať sa na výsledky opatrení mobility. Pokiaľ ide o vykonávanie primárnych kontrol, hoci národné agentúry vo všeobecnosti vykonávajú kontroly v súlade s príručkou Komisie pre národné agentúry, sa zistili aj nedostatky: - v jednej národnej agentúre nebol dodržaný termín zhodnotiť a schváliť záverečné správy do 45 dní od prijatia správy; - v inej národnej agentúre boli konečné platby príjemcom vykonané bez požadovanej spätnej väzby od všetkých účastníkov projektu mobility. Hoci sekundárne kontroly vykonávané vnútroštátnymi orgánmi vo všeobecnosti poskytujú primeranú istotu, že primárne kontroly sú účinné, zistilo sa niekoľko nedostatkov 57. Vnútroštátne orgány zodpovedajú za národné kontroly programu Leonardo. Na tento účel Komisia požaduje zriadiť systém sekundárnych kontrol, ktorých cieľom je poskytnúť primeranú istotu, že systém primárnych kontrol národných agentúr funguje účinne [21]. Sekundárne kontroly vykonávané vnútroštátnymi orgánmi vo väčšine prípadov poskytli primeranú istotu, že primárne kontroly sú účinné. Pri audite sa však tiež zistili nedostatky v spôsobe vykonávania sekundárnych kontrol: neprimeraná dokumentácia postupov dohľadu, nedostatočný dohľad nad národnou agentúrou a nedostatky pri následnej kontrole odporúčaní, ktoré navrhli národné kontrolné orgány alebo Komisia. Komisia len nedávno poskytla doplnkové usmernenia ku konkrétnym postupom sekundárnych kontrol 58. Komisia vykonáva "monitorovacie kontroly systémov" v zúčastnených krajinách, ktoré sa zameriavajú na to, či systémy a postupy národných agentúr spĺňajú pravidlá programu celoživotného vzdelávania. Vnútroštátne orgány si vyložili zmysel "sekundárnych kontrol" rozličným spôsobom. Dvor audítorov vyslovil pripomienku vo svojej výročnej správe za rok 2008 [22], že usmernenia Komisie k povinnostiam vnútroštátnych orgánov neboli dostatočne jasné ohľadom konkrétnych postupov. Audit programu Leonardo, ktorý vykonal Dvor audítorov, potvrdil tento záver, pretože sa zistili nedostatky v sekundárnych kontrolách. Komisia následne prijala nápravné opatrenia a vydala pokyny pre vnútroštátne orgány, v ktorých im poskytla ďalšie usmernenia k postupom sekundárnych kontrol. Záver a odporúčania 59. Komisia zohľadnila svoje vlastné povinné hodnotenia pri návrhu programu Leonardo, nezaviedla však akčné plány pre ostatné dôležité štúdie a správy. Komisia zaviedla primeraný systém riadenia projektového cyklu, hlavný informačný systém LLPLink však koncom roka 2009 stále nebol úplný, čo sťažovalo náležité podávanie správ a súčasne si vyžadovalo používať staré systémy. V polovici roka 2010 spoločný nástroj podávania správ na meranie dosahu nebol pre LLP stále dokončený. 60. Operačné zložky programu vrátane prípravy ročných plánov práce, procesu uverejňovania, propagácie a poskytovania informácií, boli vo všeobecnosti dobre riadené. Napriek tomu sa zistili nedostatky v niektorých oblastiach, napr. pomoc uchádzačom nájsť si hosťujúcich partnerov v iných krajinách a zabezpečenie kvality hodnotení žiadostí o grant národnými agentúrami. Odporúčanie č. 1 a) Po analýze ročného plánu práce by Komisia mala poskytnúť vnútroštátnym orgánom kvalitatívnu spätnú väzbu, ktorá by mala byť stručným pohľadom na plnenie programu v danom štáte a mala by zdôrazniť silné a slabé stránky. Bolo by to užitočné tak pre Komisiu, ako aj pre vnútroštátne orgány. b) Komisia by mala preskúmať možnosti, ako zabezpečiť užívateľsky jednoduchý a efektívny nástroj hľadania partnerských organizácií buď na úrovni EÚ, alebo na národnej úrovni. c) Komisia by mala zvážiť, či by národné agentúry mohli zabezpečovať umiestnenie zahraničných účastníkov poskytovaním informácií iným národným agentúram o hosťujúcich a sprostredkovateľských organizáciách v ich krajine. d) Hodnotenie žiadostí by bolo možné zlepšiť rozpracovaním hodnotiacej príručky pre hodnotiteľov tým, že by sa pri každej časti hodnotiaceho formuláru podrobne uviedlo, čo je účelom hodnotenia a aké sú spôsoby na jeho dosiahnutie. e) S cieľom zabezpečiť jednotné vykladanie svojich pravidiel by Komisia mala zvážiť začlenenie kontrol hodnotenia žiadostí do svojich kontrol kvality a monitorovacích návštev dosahu v zúčastnených krajinách. f) Komisia by mala bezodkladne dokončiť aplikáciu LLPLink na podávanie správ o meraní dosahu, aby sa zabezpečilo zhromažďovanie úplných a jednotných údajov o plnení programu zo všetkých zúčastnených krajín. 61. Hoci boli systémy kontrol Komisie a členských štátov vo väčšine prípadov primerané, ich systémy podávania správ sa nezamerali dostatočne na výsledky programu a ešte menej na jeho účinnosť a dosah. Komisia začala so zavádzaním uceleného systému merania dosahu programu Leonardo v treťom roku programu, zatiaľ ho však nedokončila. V dôsledku toho Komisia nedokáže merať dosah programu Leonardo za prvé tri roky programu, čo je asi polovica jeho trvania. Odporúčanie č. 2 a) Komisia by mala zlepšiť monitorovací systém kvality a dosahu a skoordinovať ho s výročnými správami o činnosti, ktoré v súčasnosti podávajú národné agentúry. b) Komisia by mala zosúladiť štruktúru plánu práce a výročnej správy tak, aby bolo možné porovnať výsledky oproti plánovanej výkonnosti. c) Komisia by mala bezodkladne dokončiť prácu na stanovení cieľov SMART a ukazovateľov výkonnosti. d) V budúcnosti by Komisia mala zabezpečiť, aby bol pre následný program zriadený systém na meranie dosahu od samotného začiatku programu. 62. Celkový záver je, že koncepcia a riadenie projektov mobility v rámci programu Leonardo da Vinci by mohli viesť k dosiahnutiu účinných výsledkov. Komisia začala so zavádzaním uceleného systému merania dosahu programu Leonardo, zatiaľ ho však nedokončila. V dôsledku toho Komisia po troch rokoch, čo je asi polovica trvania programu, zatiaľ nedokáže posúdiť plnenie cieľov programu. Túto správu prijala komora IV s predsedajúcim komory Mortenom LEVYSOHNOM, členom Dvora audítorov, v Luxemburgu na svojom zasadnutí dňa 29. júna 2010. Za Dvor audítorov +++++ TIFF +++++ Vítor Manuel da Silva Caldeira predseda [1] Kodanský proces začali v novembri 2002 ministri školstva a odborného vzdelávania Európskej únie a krajín patriacich do Európskeho hospodárskeho priestoru (EHP) a Európskej zóny voľného obchodu (EFTA), európski sociálni partneri a Európska komisia. [2] Rozhodnutie Európskeho parlamentu a Rady č. 1720/2006/ES z 15. novembra 2006, ktorým sa ustanovuje akčný program v oblasti celoživotného vzdelávania Ú. v. EÚ L 327, 24.11.2006, s. 45). [3] Článok 14 a bod B.11 prílohy k rozhodnutiu č. 1720/2006/ES. [4] V tejto správe sa termín "Leonardo" vzťahuje na súčasnú fázu programu. [5] Článok 6 rozhodnutia č. 1720/2006/ES. [6] Článok 15 rozhodnutia č. 1720/2006/ES. [7] Článok 8 rozhodnutia Komisie z 26/IV/2007 o príslušných zodpovednostiach členských štátov, Komisie a národných agentúr pri implementácii programu celoživotného vzdelávania (2007 – 2013). [8] Francúzsko, Nemecko, Malta, Poľsko, Rumunsko a Spojené kráľovstvo. [9] Základné požiadavky ohľadom rozsahu, účelu, načasovania a využitia hodnotení sú stanovené v nariadení o rozpočtových pravidlách (články 27 ods. 4, 28, 33, 56 ods. 3 a 166) a vo vykonávacích pravidlách (článok 21). [10] Spoločná správa o záverečnom hodnotení programu Socrates II, Leonardo da Vinci II a eLearning, 2008. [11] "Study on the obstacles to transnational mobility facing apprentices and other young people in initial vocational training and on ways of overcoming them" (Štúdia o prekážkach v medzinárodnej mobilite, ktorým čelia učni a ostatní mladí ľudia v počiatočnej odbornej príprave a o spôsoboch ichprekonania), taktiež nazývaná štúdia MoVE-iT (2007). "Impact Analysis of Leonardo da Vinci Mobility Measures on Young Trainees and Employees, and the Influence of Socio-economic Factors" (Analýza dosahu projektov mobility v rámci programu Leonardo da Vinci na mladých účastníkov odborného vzdelávania a zamestnancov a vplyv sociálno-ekonomických faktorov) (2007). [12] Príručka pre národné agentúry vykonávajúce program celoživotného vzdelávania, 2008 (body 28.1. a 9.1.1.). [13] Článok 6 ods. 3 rozhodnutia č. 1720/2006/ES. [14] Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev, článok 27 (Ú. v. ES L 248, 16.9.2002, s. 1). [15] Časť 1 výročnej správy národnej agentúry. [16] Príručka pre národné agentúry vykonávajúce program celoživotného vzdelávania, 2008, bod 3.1.1.3. [17] Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev, článok 27 (Ú. v. ES L 248, 16.9.2002, s. 1). [18] Komisia programu celoživotného vzdelávania pomáha Komisii s realizáciou programu. Skladá sa zo zástupcov členských štátov a vydáva stanoviská alebo je konzultovaná ohľadom opatrení, ktoré sa majú realizovať v rámci programu celoživotného vzdelávania. [19] Dvor audítorov už informoval o audite kontrol programu celoživotného vzdelávania. Pozri výročnú správu Dvora audítorov za rozpočtový rok 2008 (Ú. v. EÚ C 269, 10.11.2009, s. 181 – 185). [20] Príručka pre národné agentúry vykonávajúce program celoživotného vzdelávania, 2008, bod 3.8.1. [21] Článok 8 rozhodnutia Komisie z 26/IV/2007. [22] Výročná správa Dvora audítorov za rozpočtový rok 2008, kapitola 9, body 9.21 a 9.33. -------------------------------------------------- PRÍLOHA Ciele (na základe právnych predpisov programu celoživotného vzdelávania) Rozhodnutie Európskeho parlamentu a Rady č. 1720/2006/ES z 15. novembra 2006, ktorým sa ustanovuje akčný program v oblasti celoživotného vzdelávania Všeobecné ciele programu celoživotného vzdelávania prispievať k rozvoju Spoločenstva ako vyspelej znalostnej spoločnosti s trvalo udržateľným hospodárskym rozvojom, vyšším počtom a kvalitnejšími pracovnými miestami, ako aj väčšou sociálnou súdržnosťou pri súčasnom zabezpečení riadnej ochrany životného prostredia pre budúce generácie; je zameraný najmä na rozvoj výmeny, spolupráce a mobility medzi systémami vzdelávania a odbornej prípravy v rámci Spoločenstva tak, aby sa stali svetovým štandardom kvality. Osobitné ciele programu celoživotného vzdelávania prispievať k rozvoju kvalitného celoživotného vzdelávania a podporovať vysokú výkonnosť, inovácie a európsky rozmer v systémoch a postupoch v tejto oblasti; podporovať realizáciu európskeho priestoru celoživotného vzdelávania; pomáhať pri zvyšovaní kvality, príťažlivosti a dostupnosti príležitostí na celoživotné vzdelávanie, ktoré sú k dispozícii v členských štátoch; posilňovať prínos celoživotného vzdelávania k sociálnej súdržnosti, aktívnemu občianstvu, dialógu medzi kultúrami, rodovej rovnosti a osobnému uspokojeniu; pomáhať pri podpore tvorivosti, súťaživosti, zamestnateľnosti a rozvoji podnikateľského ducha; prispievať k zvýšeniu účasti na celoživotnom vzdelávaní ľudí všetkých vekových kategórií vrátane ľudí s osobitnými potrebami a znevýhodnených skupín nezávisle na ich sociálno-ekonomickom zázemí; podporovať jazykové vzdelávanie a jazykovú rozmanitosť; podporovať vývoj inovácií s podporou IKT v obsahu, službách, pedagogických teóriách a praxi pre celoživotné vzdelávanie; posilňovať úlohu celoživotného vzdelávania pri vytváraní vedomia európskeho občianstva na základe chápania a dodržiavania ľudských práv a demokracie a podporovať toleranciu a rešpektovanie iných národov a kultúr; podporovať spoluprácu pri zabezpečovaní kvality vo všetkých sektoroch vzdelávania a odbornej prípravy v Európe; podnecovať najlepšie možné využívanie výsledkov, inovačných výstupov a postupov a zabezpečiť výmenu osvedčených postupov v oblastiach, na ktoré sa vzťahuje program celoživotného vzdelávania, s cieľom zlepšiť kvalitu vzdelávania a odbornej prípravy. Osobitné ciele programu Leonardo da Vinci podporovať účastníkov odbornej prípravy a ďalšej odbornej prípravy pri získavaní a využívaní vedomostí, zručností a kvalifikácií s cieľom podporiť ich osobný rozvoj, zamestnateľnosť a účasť na európskom trhu práce; podporovať zvýšenie kvality a inováciu systémov, inštitúcií a praxe odborného vzdelávania a prípravy; zvýšiť príťažlivosť odborného vzdelávania a prípravy a mobility pre zamestnávateľov a jednotlivcov a uľahčiť mobilitu pracujúcich účastníkov odbornej prípravy. Operačné ciele programu Leonardo da Vinci zlepšiť kvalitu a zvýšiť objem mobility v celej Európe pre osoby zapojené do počiatočného odborného vzdelávania a prípravy a do ďalšej prípravy tak, aby sa do skončenia programu celoživotného vzdelávania zvýšil počet stáží v podnikoch najmenej na 80000 ročne; zlepšiť kvalitu a zvýšiť objem spolupráce medzi inštitúciami alebo organizáciami, ktoré poskytujú možnosti vzdelávania, podnikmi, sociálnymi partnermi a inými relevantnými subjektmi v celej Európe; uľahčiť vývoj inovačných postupov v oblasti odborného vzdelávania a prípravy okrem terciárneho stupňa, ako aj ich prenos vrátane prenosu z jednej zúčastnenej krajiny do iných; zlepšiť transparentnosť a uznávanie kvalifikácií a spôsobilostí vrátane tých, ktoré boli získané prostredníctvom neformálneho a informálneho vzdelávania; podporovať učenie sa moderných cudzích jazykov; podporovať rozvoj inovácií s podporou IKT v obsahu, službách, pedagogických teóriách a praxi pre celoživotné vzdelávanie. --------------------------------------------------